Pasiūlymas TARYBOS REGLAMENTAS kuriuo iš dalies keičiamas Reglamentas (ES) Nr. 1388/2013, kuriuo nustatomos tam tikrų žemės ūkio ir pramonės produktų Sąjungos autonominės tarifinės kvotos ir numatomas jų administravimas /* COM/2014/0261 final - 2014/0137 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Sąjungos autonominės tarifinės kvotos reikalingos produktams, kurių Sąjungoje gaminama nepakankamai, kad būtų galima patenkinti Sąjungos naudotojų pramonės poreikius esamuoju kvotų laikotarpiu. Atsižvelgdama į kelių valstybių narių prašymus, Komisija kartu su suinteresuotųjų vyriausybių ekspertais svarstė, ar leisti pradėti naudoti tam tikrų žemės ūkio ir pramonės produktų autonomines tarifines kvotas. 2013 m. gruodžio 17 d. Taryba priėmė Reglamentą (ES) Nr. 1388/2013, kuriuo nustatomos tam tikrų žemės ūkio ir pramonės produktų Sąjungos autonominės tarifinės kvotos ir numatomas jų administravimas, kad tų produktų paklausa Sąjungoje būtų patenkinta pačiomis palankiausiomis sąlygomis. Tam tikram produktų kiekiui reiktų nustatyti nulinio arba sumažinto tarifo muito normos Sąjungos tarifines kvotas, nesutrikdant tų produktų rinkų. Per Ekonominių muitų tarifų klausimų grupės posėdžiuose vykusius svarstymus paaiškėjo, kad valstybės narės yra pasirengusios leisti pradėti naudoti šio reglamento pasiūlymo I priede nurodytų produktų kvotas, nes tai nesutrikdys tų produktų rinkų. Be to, tapo būtina pritaikyti šio pasiūlymo II priede išvardytas kvotas: reikėjo pakeisti tarifinių kvotų, kurių eilės numeriai 09.2631 ir 09.2806, aprašymą, išbraukti tarifinės kvotos, kurios eilės numeris 09.2629, TARIC kodą ir padidinti tarifinių kvotų, kurių eilės numeriai 09.2818, 09.2668 ir 09.2669, kiekį. Autonominė tarifinė kvota, kurios eilės numeris 09.2930, išbraukta iš Tarybos reglamento (ES) Nr. 1388/2013 priedo, nes Sąjunga nesuinteresuota tolesniu tokios kvotos taikymu. Šis pasiūlymas atitinka žemės ūkio, prekybos, įmonių, vystymosi ir išorės santykių politiką. Šiuo pasiūlymu nepažeidžiami šalių, sudariusių lengvatinės prekybos susitarimus su ES (kaip antai tų, kurioms taikoma bendroji lengvatų sistema (BLS), AKR režimas, taip pat šalių kandidačių ir potencialių šalių kandidačių), interesai. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultuotasi su Ekonominių muitų tarifų klausimų grupe, kurioje dalyvauja visų valstybių narių kompetentingų institucijų atstovai. Per grupės diskusijas susitarta arba prieita prie kompromiso dėl visų išvardytų kvotų. Galimų rimtų pavojų, kurių pasekmės būtų nepataisomos, nustatyta nebuvo. Šis pasiūlymas bus pateiktas pasibaigus tarnybų konsultacijų procedūrai ir paskelbtas, kai jį priims Taryba. 3. TEISINIAI PASIŪLYMO ASPEKTAI Teisinis šio reglamento pasiūlymo pagrindas yra Sutarties dėl Europos Sąjungos veikimo (SESV) 31 straipsnis. Pagal SESV 31 straipsnį autonominių muitų tarifų taikymo sustabdymą ir kvotas, remdamasi Komisijos pasiūlymu, nustato Taryba kvalifikuota balsų dauguma, todėl reglamentas yra tinkama priemonė. Pasiūlymas priklauso išimtinei Sąjungos kompetencijai. Todėl subsidiarumo principas netaikomas. Šiuo pasiūlymu laikomasi proporcingumo principo, kadangi šios priemonės atitinka principus, kuriais siekiama supaprastinti užsienio prekybos vykdytojams taikomas procedūras, ir Komisijos komunikatą dėl autonominių muitų tarifo taikymo sustabdymo ir kvotų (OL C 363, 2011 12 13, p. 6). 4. POVEIKIS BIUDŽETUI Nesurinkti muitai iš viso sudaro maždaug 5,9 mln. EUR per metus. Poveikis biudžeto tradiciniams nuosaviems ištekliams yra -4,4 mln. EUR per metus (75 % x 5,9 mln. EUR per metus). 2014/0137 (NLE) Pasiūlymas TARYBOS REGLAMENTAS kuriuo iš dalies keičiamas Reglamentas (ES) Nr. 1388/2013, kuriuo nustatomos tam tikrų žemės ūkio ir pramonės produktų Sąjungos autonominės tarifinės kvotos ir numatomas jų administravimas EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, ypač į jos 31 straipsnį, atsižvelgdama į Europos Komisijos pasiūlymą, kadangi: (1) siekiant užtikrinti pakankamą ir nepertraukiamą tam tikrų prekių, kurių Sąjungoje pagaminama nepakankamai, tiekimą ir išvengti tam tikrų žemės ūkio ir pramonės produktų rinkos sutrikimų, Tarybos reglamentu (ES) Nr. 1388/2013 leista pradėti naudoti autonomines tarifines kvotas[1]. Pagal šias tarifines kvotas produktai gali būti importuojami į Sąjungą mokant mažesnės ar nulinės normos muitus. Dėl nurodytų priežasčių nuo 2014 m. liepos 1 d. reikia leisti pradėti naudoti nulinės muito normos tarifines kvotas atitinkamam šešių naujų produktų kiekiui; (2) be to, tam tikrais atvejais turėtų būti pritaikytos esamos Sąjungos autonominės tarifinės kvotos. Dėl aiškumo ir siekiant atsižvelgti į naujausius produktų patobulinimus dviem atvejais turi būti pakeistas produkto aprašymas. Kitu atveju vienas iš TARIC kodų turi būti išbrauktas, nes dviguba klasifikacija paseno, o trimis kitais atvejais turi būti padidinti kvotų kiekiai, nes tai atitinka ekonominės veiklos vykdytojų ir Sąjungos interesus; (3) galiausiai dviem atvejais Sąjungos autonominės tarifinės kvotos turėtų būti panaikintos atitinkamai nuo 2014 m. liepos 1 d. ir 2015 m. sausio 1 d., nes nuo tų datų Sąjunga nesuinteresuota toliau taikyti tokias kvotas; (4) todėl Reglamentas (ES) Nr. 1388/2013 turėtų būti atitinkamai iš dalies pakeistas; (5) kadangi šiame reglamente numatyti tarifinių kvotų pakeitimai turėtų įsigalioti nuo 2014 m. liepos 1 d., šis reglamentas turėtų būti pradėtas taikyti nuo tos pačios datos ir įsigalioti jo paskelbimo Europos Sąjungos oficialiajame leidinyje dieną, PRIĖMĖ ŠĮ REGLAMENTĄ: 1 straipsnis Reglamento (ES) Nr. 1388/2013 priedas iš dalies keičiamas taip: 1) tarifinių kvotų, kurių eilės numeriai 09.2830, 09.2831, 09.2832, 09.2834, 09.2835 ir 09.2836, eilutės, nurodytos šio reglamento I priede, įterpiamos laikantis KN kodų, nurodytų Reglamento (ES) Nr. 1388/2013 priedo lentelės antroje skiltyje, eiliškumo; 2) tarifinių kvotų, kurių eilės numeriai 09.2629, 09.2631, 09.2639, 09.2668, 09.2669, 09.2806 ir 09.2818, eilutės pakeičiamos šio reglamento II priede nurodytomis eilutėmis; 3) tarifinės kvotos, kurios eilės numeris yra 09.2930, eilutė išbraukiama; 4) tarifinės kvotos, kurios eilės numeris yra 09.2639, eilutė išbraukiama. 2 straipsnis Šis reglamentas įsigalioja jo paskelbimo Europos Sąjungos oficialiajame leidinyje dieną. Jis taikomas nuo 2014 m. liepos 1 d. Tačiau 1 straipsnio 4 punktas taikomas nuo 2015 m. sausio 1 d. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje Tarybos vardu Pirmininkas FINANSINĖ TEISĖS AKTO PASIŪLYMO PAŽYMA 1. PASIŪLYMO PAVADINIMAS Tarybos reglamentas, kuriuo iš dalies keičiamas Reglamentas (ES) Nr. 1388/2013, kuriuo nustatomos tam tikrų žemės ūkio ir pramonės produktų Sąjungos autonominės tarifinės kvotos ir numatomas jų administravimas. 2. BIUDŽETO EILUTĖS Skyrius ir straipsnis: 12 skyriaus 120 straipsnis 2014 metams biudžete numatyta suma: 16 185 600 000 EUR (2014 m. biudžetas ) 3. FINANSINIS POVEIKIS ¨ Pasiūlymas neturi finansinio poveikio. X Pasiūlymas neturi finansinio poveikio išlaidoms, bet turi finansinį poveikį įplaukoms. Poveikis yra toks: (mln. EUR, dešimtųjų tikslumu) Biudžeto eilutė || Įplaukos[2] || 6 mėnesių laikotarpis, prasidedantis (mmmm/mm/dd) || [Metai: 2014 02] 120 straipsnis || Poveikis nuosaviems ištekliams || 2014 07 01 || -2,2 (mln. EUR, dešimtųjų tikslumu) Padėtis pradėjus taikyti priemonę || [2015–2018 m.] 120 straipsnis || -4,4 per metus Prognozuojama, kad dėl šio reglamento papildymų kasmet nesurinktų muitų suma padidės 5,9 mln. EUR. Remiantis pirmiau išdėstyta informacija, dėl šio reglamento taikymo prarastos įplaukos nuo 2015 01 01 ir vėliau gali sudaryti 4,4 mln. EUR (bendra suma 5,9 mln. EUR x 0,75), o 2014 07 01 – 2014 12 31 laikotarpiu – 2,2 mln. EUR. 4. KOVOS SU SUKČIAVIMU PRIEMONĖS Remiantis Komisijos reglamento (EEB) Nr. 2454/93 291–300 straipsniais, bus atlikti kai kurių produktų, kuriems taikomas šis Tarybos reglamentas, galutinio naudojimo patikrinimai. [1] 2013 m. gruodžio 17 d. Tarybos reglamentas (ES) Nr. 1388/2013, kuriuo nustatomos tam tikrų žemės ūkio ir pramonės produktų Sąjungos autonominės tarifinės kvotos ir numatomas jų administravimas bei panaikinamas Tarybos reglamentas (ES) Nr. 7/2010 (OL L 354, 2013 12 28, p. 319.). [2] Tradicinių nuosavų išteklių atveju (žemės ūkio mokesčiai, cukraus mokesčiai, muitai) turi būti nurodytos grynosios sumos, t. y. bendros sumos atskaičius 25 % surinkimo išlaidų. PRIEDAI I priedas 1 straipsnio 1 punkte nurodytos Sąjungos tarifinės kvotos Eilės Nr. || KN kodas || TARIC || Aprašymas || Kvotos laikotarpis || Kvotos kiekis || Kvotos muitas (%) 09.2830 || ex 2906 19 00 || 40 || Ciklopropilmetanolis (CAS RN 2516-33-8) || 07.01–12.31 || 10 tonų || 0 % 09.2831 || ex 2932 99 00 || 40 || 1,3:2,4-bis-O-(3,4-dimetilbenziliden)-D-gliucitolis (CAS RN 135861-56-2) || 07.01–12.31 || 300 tonų || 0 % 09.2832 || ex 3808 92 90 || 40 || Preparatas, kurio sudėtyje yra ne mažiau kaip 38 %, bet ne daugiau kaip 50 % masės cinko piritiono (INN) (CAS RN 13463-41-7) vandeninės dispersijos || 07.01–12.31 || 250 tonų || 0 % 09.2834 || ex 7604 29 10 || 20 || Aliuminio lydinio strypai, kurių skersmuo ne mažesnis kaip 200 mm, bet neviršija 300 mm || 07.01–12.31 || 500 tonų || 0 % 09.2835 || ex 7604 29 10 || 30 || Aliuminio lydinio strypai, kurių skersmuo ne mažesnis kaip 300,1 mm, bet neviršija 533,4 mm || 07.01–12.31 || 250 tonų || 0 % 09.2836 || ex 9003 11 00 ex 9003 19 00 || 10 20 || Plastikiniai arba netauriųjų metalų akinių rėmeliai, skirti korekciniams akiniams gaminti (1) || 07.01–12.31 || 2 900 000 vienetų || 0 % II priedas 1 straipsnio 2 punkte nurodytos Sąjungos tarifinės kvotos Eilės Nr. || KN kodas || TARIC || Aprašymas || Kvotos laikotarpis || Kvotos kiekis || Kvotos muitas (%) 09.2806 || ex 2825 90 40 || 30 || Volframo trioksidas ir volframo mėlynasis oksidas (CAS RN 1314-35-8 arba CAS RN 39318-18-8) || 01.01– 12.31 || 12 000 tonų || 0 % 09.2639 || 3905 30 00 || || Poli(vinilo alkoholis), kuriame yra arba nėra nehidrolizuotų acetato grupių || 01.01– 12.31 || 18 000 tonų || 0 % 09.2818 || ex 6902 90 00 || 10 || Ugniai atsparios plytos, kurių: — briauna ilgesnė kaip 300 mm, — sudėtyje esantis TiO2 sudaro ne daugiau kaip 1 % masės, — sudėtyje esantis Al2O3 sudaro ne daugiau kaip 0,4 % masės bei — tūrio pokytis 1 700° C temperatūroje yra mažesnis kaip 9 % || 01.01– 12.31 || 225 tonos || 0 % 09.2629 || ex 8302 49 00 || 91 || Teleskopinės rankenos iš aliuminio, skirtos kelioniniam bagažui gaminti (1) || 07.01– 12.31 || 800 000 vienetų || 0 % 09.2668 || ex 8714 91 10 ex 8714 91 10 || 21 31 || Iš anglies pluošto ir dirbtinės dervos pagamintas dviračio rėmas, dažytas, lakuotas ir (arba) poliruotas, naudojamas dviračiams gaminti (1) || 01.01– 12.31 || 125 000 vienetų || 0 % 09.2669 || ex 8714 91 30 ex 8714 91 30 || 21 31 || Iš anglies pluošto ir dirbtinės dervos pagaminta dviračio priekinė šakė, dažyta, lakuota ir (arba) poliruota, naudojama dviračiams gaminti (1) || 01.01– 12.31 || 97 000 vienetų || 0 % 09.2631 || ex 9001 90 00 || 80 || Neaptaisyti stiklo lęšiai, prizmės ir suklijuoti elementai, naudojami prekėms, kurių KN kodai 9002, 9005, 9013 10 ir 9015, gaminti arba taisyti (1) || 01.01– 12.31 || 5 000 000 vienetų || 0 % (1) Muitų taikymas sustabdytas pagal 1993 m. liepos 2 d. Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (OL L 253, 1993 10 11, p. 1), 291–300 straipsnius.